Jean-Baptiste Fallize
De Jean-Baptiste (Olav) Fallize, vu lëtzebuergeschen Eltere gebuer den 9. November 1844, net wäit vun Harel, an der Gierwerei zu Bëtleng (fr.: Bettelange) an der belscher Gemeng Villers-la-Bonne-Eau a gestuerwen den 23. Oktober 1933 an der Stad Lëtzebuerg, war e lëtzebuergesche Geeschtlechen, Editeur, Journalist, Polemist, Politiker an éischte Bëschof vun Norwegen.

Kuerz no senger Gebuert si seng Elteren op Ueschdref geplënnert. Am Joer 1850 hu si sech zu Harel niddergelooss, an do e Gierwereibetrib gefouert. Seng Jugendzäit huet de Fallize deementspriechend zu Harel verbruecht.

De J.B. Fallize war de Matgrënner vun der Sankt-Paulus-Dréckerei an Editeur vun e puer Zeitungen an Zäitschrëften, an deenen hien och matgeschafft huet.

1875, wéi de Fallize Paschtouer zu Pënsch war, hat hien d'Redaktioun vum kathoulesche Familljeblietchen Luxemburger Sonntags-Blättchen für Stadt und Land iwwerholl, an huet et Luxemburger Sonntagsblatt für Erbauung, Unterhaltung und Belehrung ëmbenannt. D'Blat gouf staark politiséiert an et huet sou gutt géint de "Sitteverfall" geschriwwe wéi géint d'Fräimaurer, d'Judden an déi Liberal. Sou gouf de Fallize ee vun den äerdegste "Kulturkämpfer" vu senger Zäit.

Hie war vun 1881 bis 1887 Deputéierten an der Chamber.

Wéi de Fallize 1887 an Norwegen gaangen ass, fir do méi spéit Bëschof ze ginn, war et mat senge politeschen Aktivitéiten zu Lëtzebuerg eriwwer.

Déi lescht 12 Joer huet de Fallize am Zithaklouschter verbruecht, wou hien den 23. Oktober 1933 am Alter vun 89 Joer gestuerwen ass. Hien ass um Nikloskierfecht um Lampertsbierg begruewen.

Fir un hien z'erënneren hunn déi Hareler zu Bëtleng op der Plaz, wou d'Gierwerei laanscht Bëtler Baach stoung, e Monument mat zwou Erënnerungsplacken opgeriicht; zu Harel gouf och eng Strooss no him genannt: d'rue Mgr. Fallize.

Zu Ettelbréck war eng Gässelchen no him benannt. Déi gouf awer no längerer Diskussioun 2017, wéinst dem Falize sengen antisemitteschen Usiichten, op An der Baach ëmgedeeft.

Hie war de Brudder vum Michel Fallize.

Wierker
 Promenades en Norvège. X. Jevain, Lyon 1901, 282 S.
 Römisches Tagebuch 1866-1871. Joachim Köhler (Hgb) mat der Hëllef vum Jean Malget, Herder Verlag, 2015, 391 S. ISBN 978-3-451-30747-8

Literatur 
 Edouard Molitor, Monseigneur Dr. Johann Olav Fallize - Ein Kämpfer für das Reich Christi; in: Luxemburger Priestergestalten V.; Lëtzebuerg, Sankt-Paulus-Dréckerei, 1969;
 E.M., Von der Gerberei am Bettlingerbach bis zum Nordkap - Erzbischof Johann Olav Fallize (1844-1933); in: Luxemburger Wort, Ausgab vum 22. Oktober 1983; S. 7;
 Jean Malget, Johann Olav Fallize, Apostolischer Vikar von Norwegen und Spitzbergen; in: Hémecht, Jg. 35(1983), Heft 4, S. 613-634 ; Jg. 36(1984), Heft 1, S. 51-78 ; Heft 3, S. 415-456.
 Personnagen: Johannes Olav Fallize. In: Lëtzebuerger Journal 1996 (9./10. November), S. 8.	
 André Heiderscheid, Ehre, wem Ehre gebührt!; in: Luxemburger Marienkalender 1998, S. 1;
 Ed Kayser, Jean-Baptiste (Olav) Fallize 1844-1933. In: 400 Joer Kolléisch, Band II, S. 301-303; Lëtzebuerg, Sankt-Paulus-Verlag, 2003. ISBN 2-87963-419-9.
 Johannes Olaf Fallize, Römisches Tagebuch 1866-1871. Herausgegeben von Joachim Köhn unter Mitarbeit von Jean Malget. Herder Verlag, 2015, 391 S. ISBN 978-3-451-30747-8
 Marcel Kieffer, 2016. Schicksalsjahre 1866-1872. Ein Luxemburger Seminarist zwischen Garibaldi und Pius IX. Die Warte 21|2514 vum 7. Juli 2016, S. 10-11.
 Denis Scuto, 2016. Chroniques sur l'an 40. Les autorités luxembourgeoises et le sort des juifs prsécutés. Éd. Fondation Robert Krieps, Luxembourg, 197 p. ISBN 978-2-91-9908-10-3

Um Spaweck 

Lëtzebuergesch Editeuren
Lëtzebuergesch Journalisten
Lëtzebuergesch Deputéiert
Bëscheef an Norwegen
Gebuer 1844
Gestuerwen 1933
Lëtzebuergesch Paschtéier
Lëtzebuerger Bëscheef